gu en ca en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu
જયારે દિગ્દર્શક સાથે વગર લગને રહેતી હિરોઈનની એનાં જ સંતાનોએ કરાવી હત્યા
November 11th, 3:50pm November 11th, 3:50pm
બોલીવુડમાં ઘણાં એવા હીરો-હિરોઈનો થઇ ગયાં જેમને નામના તો ઘણી મળી પણ એમનું અંગત જીવન ઘણું દુઃખદ રહ્યું હોય. આવી જ એક દુઃખદ કહાણી છે વીરા સુંદર સિંહની જેને આપણે પ્રિયા રાજવંશ તરીકે ઓળખીયે છે. વગર લગ્ને દિગ્દર્શક ચેતન આનંદની ‘પત્ની’ તરીકે રહેતી પ્રિયાની હત્યા એનાં જ ઓરમાન સંતાનોએ નોકરાણી સાથે મળીને કરાવી હતી. પોતાનાં જ લોકોનાં કાવતરાનો ભોગ બનેલી આ હીરોઈનનાં જીવન પર કરીએ એક નજર…
પ્રિયા રાજવંશનો જન્મ ૧૯૩૭માં શિમલામાં થયો હતો. અહીં જ તેણે પ્રાથમિક શિક્ષણ મેળવ્યું. નાનપણથી જ તેને કલામાં રસરુચિ હતી. અભ્યાસ દરમ્યાન તેણે ઘણાં નાટકોમાં ભાગ લીધો હતો.
વનવિભાગમાં સંરક્ષક રહી ચૂકેલા એમનાં પિતાને સંયુક્ત રાષ્ટ્ર સંઘ તરફથી બ્રિટન મોકલવામાં આવેલાં. પિતાની સાથે પ્રિય પણ લંડન પહોંચી ગઈ.
પ્રિયાએ લંડન પહોંચતા જ ત્યાંની જાણીતી સંસ્થા રોયલ એકેડમી ઓફ ડ્રામેટીક આર્ટસમાં એડમિશન લીધું.
ફોટાએ અપાવી એક્ટિંગની તક:-
જયારે પ્રિયા નાટકોમાં કામ કરતી હતી ત્યારે એક ફોટોગ્રાફરે એમનાં ફોટાં પાડ્યા હતા. પ્રિયાના આ ફોટા ચેતન આનંદે એક દોસ્તના ત્યાં જોયાં અને ત્યારે જ એમની આંખમાં પ્રિયા વસી ગઈ.
વાસ્તવમાં, ચેતન એ સમયે પોતાની નવી ફિલ્મ ‘હકીકત’ માટે એક નવો ચહેરો શોધી રહ્યાં હતા. એમણે જયારે પ્રિયાનાં ફોટાં જોયા ત્યારે એમને તે પોતાની ફિલ્મ માટે બિલકુલ યોગ્ય લાગી. ચેતને તરત જ પ્રિયાનો સંપર્ક કર્યો અને એને ફિલ્મ માટે સાઈન કરી લીધી.
પોતાનાં લગ્નજીવનથી પરેશાન હતા ચેતન:-
ચેતન પોતાનાં લગ્નજીવનથી બહુ પરેશાન હતા. પત્ની ઉમા સાથે અણબનાવ વધી ગયાં હતા. એવામાં શૂટિંગ દરમ્યાન પ્રિયા સાથે એમની ઘનિષ્ઠતા વધવા લાગી. ચેતન અને પ્રિયાની ઉંમરમાં ૧૬ વર્ષનું અંતર હતું પણ ઉંમરનું આ અંતર પણ દિલોનું અંતર રાખવામાં નિષ્ફળ ગયું. પ્રિયા ચેતનની સંગિની થઇને જ રહી.
ચેતનની પત્નીનાં રૂપમાં મળી ઓળખ:-
પ્રિયાએ ચેતન સાથે લગ્ન નહોતા કર્યા છતાંય એમની પત્ની તરીકે જ ઓળખાતી હતી. ચેતન પ્રિયાને એટલો પ્રેમ કરતા કે એનાં કારણે એમને પોતાનાં ભાઈઓ સાથે પણ વિવાદ થઇ ગયો હતો. વાસ્તવમાં, ચેતનના ભાઈ દેવ આનંદ ફિલ્મમાં માલા સિંહાને લેવા ઇચ્છતાં જતાં પણ ચેતન ઇચ્છતાં હતા કે પ્રિયા આ ફિલ્મમાં કામ કરે. તો, ચેતનનાં બીજાં ભાઈ વિજય આનંદની પસંદગી વહીદા રહેમાન હતી.
પ્રિયાને કારણે બંને ભાઈઓને રાજી ન કરી શકવાથી ગુસ્સે ભરાયેલા ચેતને દેવ આનંદ દ્વારા માલા સિંહાને ફિલ્મમાં લેવાનો ઇન્કાર કરી દીધો. જોકે પાછળથી આ ફિલ્મમાં વહીદા રહેમાને કામ કર્યું અને તે સુપરહીટ સાબિત થઇ.
ચેતને પ્રિયા માટે બનાવ્યો હતો બંગલો:-
ચેતને પોતાનાં પહેલાં લગ્નમાંથી છૂટા થવાને બદલે પ્રિયા માટે એક અલગ બંગલો બનાવ્યો અને તેઓ કેટલાંય વર્ષો સાથે રહ્યાં. ચેતન સાથે પ્રિયા પોતાની જિંદગી સુખેથી પસાર કરતી હતી પણ મુશ્કેલીની શરૂઆત ચેતનના અવસાન પછી થઇ.
૧૯૯૭માં જયારે ચેતનનું અવસાન થયું તે પછી પ્રિયા એકદમ એકલી પડી ગઈ. એની સૌથી મોટી મુશ્કેલીનું કારણ આ ચેતને બનાવેલો બંગલો હતો. આ બંગલાની કિંમત લગાતાર વધતી જતી હતી. ચેતનનાં પુત્ર કેતન આનંદ અને વિવેક આનંદ પ્રિયાને આ બંગલામાંથી હાંકી કાઢવા ઇચ્છતાં હતા જેથી તેઓ બંગલો પડાવી શકે. પણ એમનો પ્રયાસ નિષ્ફળ રહ્યો.
લાલચનાં ભૂતે કરાવી બધી હદો પાર:-
ચેતનનાં સંતાનો પર લાલચનું ભૂત એટલું તો હાવી થઇ ગયું હતું કે એમણે બંગલો પચાવી પાડવા બધી હદો પાર કરી નાખી. એમણે બંગલામાં કામ કરવાવાળી નોકરાણી માલા ચૌધરી અને એક કર્મચારી અશોક સ્વામીને સાધીને પ્રિયાની હત્યાનું ષડયંત્ર રચ્યું.
૨૭ માર્ચ, ૨૦૦૦માં પ્રિયા પોતાનાં બંગલામાં રહસ્યમય રીતે મૃત હાલતમાં મળી આવી. આ ખબર મળતાં જ ફિલ્મ ઇન્ડસ્ટ્રીમાં ભૂકંપ આવી ગયો. પહેલાં તો એવું બહાર આવ્યું કે ચેતનની મોતથી દુઃખી પ્રિયાએ આત્મહત્યા કરી લીધી પણ પાછળથી તપાસ થઇ ત્યારે ખરું સત્ય બહાર આવ્યું.
પોલીસે જયારે તપાસ શરુ કરી તો શંકાની સોય ચેતનનાં બંને પુત્રો ભણી ગઈ. સઘન તપાસને અંતે સાબિત થઇ ગયું કે પ્રિયાની હત્યામાં બંને પુત્રો, નોકરાણી અને બંગલામાં કામ કરનાર કર્મચારીનો હાથ છે.
મુંબઈની અદાલતે ૩૧ જુલાઈ,૨૦૦૨નાં કેતન આનંદ અને વિવેક આનંદ સહીત અન્ય સહયોગીઓ માલા ચૌધરી અને અશોક સ્વામીને જનમટીપની સજા ફટકારી.
આ કારણથી કરી હતી ઓછી ફિલ્મો:-
‘હકીકત’ પછી પ્રિયાને બીજાં દિગ્દર્શકોએ ઘણી ફિલ્મોની ઓફર કરી પણ એણે કેવળ ચેતન આનંદની ફિલ્મોમાં જ કામ કરવાનું પસંદ કર્યું.
આ કારણોસર પ્રિયાનાં નામે બહુ ઓછી ફિલ્મો છે. ‘હકીકત’ પછી ૧૯૭૦માં ‘હીર રાંઝા’, ૧૯૭૩માં ‘હિન્દુસ્તાન કી કસમ’, અને ‘હસતે જખમ’, ૧૯૭૭માં ‘સાહેબ બહાદુર’, ૧૯૮૧માં ‘કુદરત’, અને ૧૯૮૫માં ‘હાથોં કી લકીરે’માં કામ કર્યું હતું.